În ianuarie 2010 Leona Lewis a înregistrat un cântec în scopuri caritabile alături de douăzeci și doi de interpreți cu renume precum Mariah Carey, Susan Boyle, Kylie Minogue sau Robbie Williams. Piesa, intitulată „Everybody Hurts”, a făcut parte din campania „Helping Haiti” și a devenit un hit la scurt timp de la data lansării, câștigând cele mai înalte trepte ale clasamentelor de specialitate din Regatul Unit și Irlanda. În luna aprilie a aceluiași an interpreta imprima un duet în compania cântărețului italian Biagio Antonacci; compoziția, intitulată „Inaspettata (Unexpected)”, a fost extrasă pe disc single și promovată printr-o apariție în emisiunea televizată "Io Canto".